La două luni de la inaugurare, water park-ul din Craiova este tot cu lacătul pe uşă. Are piscine interioare, aşa că poate funcţiona şi când este frig afară, doar că nici până acum nu au fost trimise pentru analiză probele de apă la Direcţia de Sănătate Publică.

Water park-ul din Craiova a fost inaugurat în luna august. Primarul promitea atunci că parcul de distracţii, care are şi piscine interioare, va funcţiona chiar şi pe perioada iernii. Doar că şi acum, porţile sunt închise şi piscinele sunt goale.

Water Park-ul nu are avizul pentru calitatea apei de la Direcţia de sănătate publică.

Mihail Genoiu, primarul Craiovei: Water park-ul va funcţiona şi în perioada iernii cu pavilionul corpul 3.

Reporter: Aţi trimis toate probele la DSP? Ultima oară mi s-a spus că nu erau trimise.

Mihail Genoiu: Da, au trebuit refăcute probele de apă, sunt în lucru."

Viceprimarul are însă alte informaţii.

Adi Cosman, viceprimar: „Se vor umple bazinele în perioada următoare, urmând ca cei de la DSP să fie chemaţi pentru a recolta acele probe”.

Reprezentanţii DSP Dolj au refuzat să comenteze situaţia. Water park-ul a costat peste 80 de milioane de lei, bani europeni, iar construcţia se întinde pe 5 hectare.